<classify> WAFAYABIASHARA ndogo wilayani Busega, mkoa wa Simiyu wameipongeza Benki ya NMB kwa kusikiliza kilio chao kilichokuwa kikisababisha washindwe kuchukua mikopo kutoka benki hiyo kutokana na masharti magumu.Wamesema wamefurahi kusikia benki hiyo imetangaza fursa kwao, ambapo kupitia mikopo ya Fanikiwa watakuwa na uwezo wa kukopa bila ya masharti magumu. Wafanyabiashara hao walisema hayo wakati wa Jukwaa la Biashara na Uchumi lililoandaliwa na chama cha wafanyabiashara wilayani humo kwa kushirikiana na ofisi ya mkuu wilaya hiyo na kufanyika mjini Nyashimo.Wakizungumza baada ya kumalizika jukwaa hilo ambalo lilishirikisha zaidi ya wafanyabiashara 300, baadhi wafanyabiashara ndogo walisema NMB imeweza kutafsiri kwa vitendo kauli yake ya kuwa ni benki ya Watanzania wote.Tumeambiwa humu ndani kuwa wameanzisha mikopo ya Fanikiwa ambayo mfanyabiashara anaweza kukopa kuanzia Sh 500,000 hadi Sh milioni tano, hii ni fursa kubwa kwetu, ni jambo ambalo tumelipokea kwa shangwe kubwa sana. Tumeelezwa kuwa, kwenye mikopo hii hakuna masharti ya dhamana ya nyumba au hati ya shamba, unaweza kupata kwa kuweka dhamana vitu vyako vya kawaida kama pikipiki, gari, vyombo vya ndani, alisema, Josephat Goryo mfanyabiashara wa mji wa Lamadi. Naye Anna Chilongani, mjasiriamali mdogo wa mjini Nyashimo, alisema wanakwenda kutumia fursa hiyo ambayo wametangaziwa na NMB kwani awali walikuwa wakishindwa kukopa kutokana na masharti magumu. Kwa upande wake, Grace Jackson, mfanyabiashara wa Lamadi, alisema kilichofanywa na NMB kinatakiwa kuigwa na taasisi nyingine za fedha ili kuwainua wafanyabiashara ndogo na wa kati. Awali akitangaza huduma hiyo, Kaimu Meneja wa benki hiyo Kanda ya Ziwa, Amos Daniel, alisema NMB imeamua kuja na mikopo hiyo ili kuwasaidia wafanyabiashara ndogo na wajasiriamali. Alisema mikopo hiyo haina masharti magumu kama ilivyo mingine, ambapo mkopaji hatakiwi kuweka dhamana ya nyumba wala hati ya shamba lake. Unaweza kuweka dhamana pikipiki yako, vyombo vya ndani, hata mali ndogo ndogo ambazo unamiliki kama zitakuwa zinalingana na mkopo unaohitaji, tunajua kuanzisha hili jambo tutawafikwa Watanzania wengi zaidi, alisema Daniel.  <topic>: KITAIFA 